Tuinmaak-wenke – Junie | Florcom Gardens
Herfsblare in visdammetjies:
Herfsblare wat in visdammetjies val moet uitgehark word. Indien hierdie blare in die water afbreek sal dit skadelik vir die visse wees.
Baie tuiniers begin reeds hierdie tyd van die winter met snoei. Ons ondervinding is egter dat snoei nou uitloop van nuwe lote sal veroorsaak met onnodige blootstelling van hierdie nuwe groei aan die koue wat nog kom. Wag dus met snoei in gematigde gebiede tot einde Julie en in kouer gebiede tot begin Augustus.
Los verder liewers al die lelike en dooie takke/blare tot later in Julie/Augustus – hierdie takke/blare dien nou as 'n 'n kombers teen die strawwe winterkoue wat nog voorlê.
Aanplant van bome en struike:
Ons hoor baie dat hierdie tyd van die jaar as tyd vir oorplant van bome/struike aanbeveel word. Ons beveel egter aan dat met oorplant/aanplantings van bome en struike tot Augustus gewag moet word. Hierdie stelling geld vir plante in sakke en ook vir plante wat uit die grond gehaal en oorgeplant word.
Doen gerus 'n proef en plant nou 'n boom oor, en ook een later in Augustus. Die kans is goed dat die een wat jy nou oorplant gaan vrek!!!
Wenk: Al is jy lus vir tuinmaak, moet nie nou struike of bome oorplant nie.
Wenk: Gee liewers nou te min as te veel water. In subtropiese gebiede kan besproeiing egter meer gereëld plaasvind.
Herstel van toerusting:
Junie is 'n goeie tyd om snoeiskêre skerp te maak, gras/kant- snyers te diens en alle ander toerusting heel te maak.
Die lekkerste werk vir Junie is om veranderinge aan jou tuin te beplan. Hier word gedink aan die uitleg van nuwe beddings, lê van paadjies ens. Indien jy graag jou tuin gedurende die winter netjies wil hou, is dit egter die beste om die uitvoer van jou beplanning terug te hou tot net na die winter.